Ваня Григорова

Ваня Руменова Григорова е българска синдикалистка и активистка за граждански права. Икономическа съветничка е на президента на КТ „Подкрепа“ от 2015 до 2023 година. На 5 ноември 2023 г. отива на балотаж с Васил Терзиев за кметския пост в София, губейки изборите с 1.31% разлика.
Родена е на 12 септември 1978 година в София и израства в ромско семейство в квартал „Христо Ботев“.
Завършва средното си образование в Националната търговско-банкова гимназия. Придобива бакалавърска и магистърска степен от Университета за национално и световно стопанство, по специалност „Маркетинг“.
Първоначално работи като чистачка в училище и хостеса във верига за бързо хранене. По-късно е служителка в агенция за онлайн проучвания, пазарен експерт в телеком и консултант в неправителствена организация – Институт „Отворено общество“, където участва в проекти, насочени към интеграция на ромите.
През 2015 година става икономическа съветничка на президента на КТ „Подкрепа“. След издигането на кандидатурата ѝ за кмет на столицата на местните избори през 2023 година, тя е освободена от функциите, които изпълнява в синдиката.
Григорова е авторка на статии за въздействието на международните финансови институции върху социално-икономическото развитие на България, за ефектите от договорите за свободна търговия, за последствията от дерегулацията на публичните услуги и други.
В началото на 2010-те години Григорова е сред активистите оформили левия интелектуален кръг „Солидарна България“ и негов председател, както и председател на Клуба на младите социалисти в столичния район „Слатина“.
През 2018 г. Григорова подкрепя ратифицирането на Истанбулската конвенция и критикува БСП заради отрицателната позиция към конвенцията в свой пост на „Фейсбук“ страницата си.
Григорова е национален координатор за България на Европейската гражданска инициатива срещу трансатлантическите търговски споразумения – ТПТИ и CETA. Участва в протестите срещу добива на шистов газ, презастрояването на Черноморието и дейности, засягащи природен парк „Пирин“, както и срещу навлизането на генномодифицирани селскостопански продукти в България.
Григорова е с русофилски възгледи. След началото на руската военна кампания срещу Украйна от 2022 година, подкрепя улимативните руски условия за плащане на „Газпром“ в нарушение на сключения с България договор и на решение на Европейския съюз. През 2023 г. се обявява против решението на Столичния общински съвет за премахването на Паметника на Съветската армия от Княжеската градина.
На изборите за Европейския парламент през 2019 година се кандидатира за евродепутат като независима с мотото „Хората преди печалбите“. Успява да вземе 9320 гласа (0,4 процента), поради което не преминава бариерата за евродепутат.
На местните избори през 2023 година е кандидат за кмет на Столична община, издигната от местна лява коалиция, в която влизат „БСП за България“, „Левицата!“, „Неутрална България“, „Алтернатива на гражданите“, както и „Атака“. На първия тур изпреварва кандидата на ГЕРБ Антон Хекимян и достига да балотаж, където се изправя срещу Васил Терзиев, кандидат на Продължаваме промяната, Демократична България и Спаси София. На 5 ноември 2023 г. за Терзиев гласуват 175 044 души или 48.20%, докато за Григорова дават гласа си 170 258 души, или 46.89%.
Григорова живее на семейни начала с журналиста Калин Първанов, известен с левичарските си разбирания. Тя има дъщеря от предишен брак - Габриела.